b"\n_START_ARTICLE_\nRia d'Arousa\n_START_SECTION_\nGeografia\n_START_PARAGRAPH_\nEls llocs m\xc3\xa9s destacats d'aquesta ria s\xc3\xb3n l'Illa d'Arousa, amb el parc natural de Carreir\xc3\xb3n, les illes de Cortegada i S\xc3\xa1lvora, que s\xc3\xb3n part del Parc nacional de les Illes Atl\xc3\xa0ntiques i O Grove amb l'illa d'A Toxa._NEWLINE_Hi arriben els rius Ulla i Umia. Les poblacions m\xc3\xa9s importants s\xc3\xb3n Ribeira, A Pobra do Carami\xc3\xb1al, Boiro i Rianxo al nord i Vilagarc\xc3\xada, Vilanova, Cambados i O Grove al sud. _NEWLINE_La fond\xc3\xa0ria oscil\xc2\xb7la entre els 70 m en la boca de la ria i els 20 metres a l'entrada a l'anc\xc3\xb3 (ensenada) de Vilagarc\xc3\xada. \xc3\x89s la m\xc3\xa9s profunda i m\xc3\xa9s ampla de les ries gallegues, i nom\xc3\xa9s la ria de Vigo la supera en llargada._NEWLINE_La penetraci\xc3\xb3 de la ria \xc3\xa9s de 26 km i l'amplada \xc3\xa9s molt variable, oscil\xc2\xb7lant des dels 15 km entre Ribeira i Cambados, i els 3 km entre la punta de Cab\xc3\xado i l'Illa d'Arousa._NEWLINE_La principal caracter\xc3\xadstica, a banda del seu litoral sinu\xc3\xb3s i retallat, \xc3\xa9s la infinitat d'illes, illotes i roques que sobresurten per tota la ria.\n_START_SECTION_\nLa ria i l'Ap\xc3\xb2stol Sant Jaume\n_START_PARAGRAPH_\nLa ruta mar\xc3\xadtimo-fluvial per la ria d'Arousa i el riu Ulla commemora l'arribada a Gal\xc3\xadcia, per mar, segons la tradici\xc3\xb3, del cos de l'ap\xc3\xb2stol Sant Jaume el Major (Santiago), despr\xc3\xa9s del seu martiri a Jerusalem en l'any 44. _NEWLINE_Les despulles de l'ap\xc3\xb2stol Sant Jaume haurien entrat a Gal\xc3\xadcia per la ria d'Arousa i remontaren el riu Ulla, arribant a la ciutat romana d'Iria Flavia (prop de Padr\xc3\xb3n). El text m\xc3\xa9s conegut que narra aquest trasllat del cos (\xe2\x80\x9cTraslatio\xe2\x80\x9d) des de la ciutat palestina de Jaffa a Iria i des d'all\xc3\xad al seu lloc de sepultura a Compostel\xc2\xb7la, \xc3\xa9s el c\xc3\xa8lebre C\xc3\xb2dex calixt\xc3\xad (del segle XII), en el seu llibre III, cap\xc3\xadtol 1._NEWLINE_La \xe2\x80\x9cTraslatio\xe2\x80\x9d, a trav\xc3\xa9s de la ruta mar\xc3\xadtima de l'ap\xc3\xb2stol Sant Jaume, segueix essent un esdeveniment viu que es rememora anualment a Arousa i Ulla. A finals de juliol o principi d'agost s'organitza una process\xc3\xb3  mar\xc3\xadtimo-fluvial que arriba a Pontecesures i Padr\xc3\xb3n on t\xc3\xa9 lloc un acte religi\xc3\xb3s."